PATVIRTINTA

Prienų rajono savivaldybės tarybos

2020 m. spalio d.

sprendimu Nr. T3-

**PRIENŲ RAJONO SAVIVALDYBĖS LĖŠŲ, REIKALINGŲ ŽELDYNŲ IR ŽELDINIŲ APSAUGAI, TVARKYMUI, ŽELDYNŲ KŪRIMUI IR NAUJŲ ŽELDINIŲ VEISIMUI, SKYRIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Prienų rajono savivaldybės lėšų, reikalingų želdynų ir želdinių apsaugai, tvarkymui, želdynų kūrimui ir naujų želdinių veisimui, skyrimo tvarkos aprašas (toliau – Aprašas) reglamentuoja Prienų rajono savivaldybės (toliau – Savivaldybė) teritorijoje esančioje valstybinėje ir savivaldybei priskirtoje žemėje želdynų ir želdinių apsaugai, tvarkymui, želdynų kūrimui ir naujų želdinių veisimui lėšų skyrimo tvarką.

2. Prienų rajono savivaldybės lėšų skyrimo tikslingumą ir tvarką reglamentuoja Lietuvos Respublikos želdynų įstatymas, Lietuvos Respublikos savivaldybių aplinkos apsaugos rėmimo specialiosios programos įstatymas, Savivaldybių aplinkos apsaugos rėmimo specialiosios programos lėšų naudojimo rekomendacijos (Aplinkos ministerijos 2019 m. rugpjūčio 14 d. rašte Nr. (15-3)-D8(E)-1810 „Dėl Savivaldybių aplinkos apsaugos rėmimo specialiosios programos lėšomis finansuojamų priemonių“), kiti su programinių lėšų skyrimu susiję teisės aktai ir šis Aprašas.

3. Šiame Apraše vartojamos sąvokos yra apibrėžtos Lietuvos Respublikos želdynų įstatyme, Lietuvos Respublikos savivaldybių aplinkos apsaugos rėmimo specialiosios programos įstatyme ir kituose teisės aktuose.

**II SKYRIUS**

**FINANSAVIMO PRIEMONĖS IR LĖŠŲ ŠALTINIAI**

4. Medžių ir želdinių apsaugos, tvarkymo, būklės stebėsenos, želdynų kūrimo, želdinių veisimo, inventorizacijos priemonės:

4.1. želdynų ir želdinių įsigijimas ir veisimas;

4.2. želdynų kūrimo, tvarkymo ir pertvarkymo projektų rengimas;

4.3. želdynų kūrimas, tvarkymas, pertvarkymas, inventorizavimas ir informacinių ženklų įrengimas;

4.4. atskirojo želdyno, norint jį įrašyti į nekilnojamojo turto kadastrą ir registrą, įteisinimo darbai;

4.5. želdynų ir želdinių tvarkymo ir inventorizavimo įrangos pirkimas;

4.6. želdinių sanitarinės būklės gerinimo darbai (pvz., mokslininkų rekomendacijų parengimas, jų įgyvendinimui reikalingų medžiagų pirkimas ir panaudojimas rekomendacijose nurodytoms priemonėms įgyvendinti);

4.7. pavojų keliančių ir sergančių medžių šalinimo darbai (pvz., medžių nukirtimas, kelmų šalinimas ar žeminimas iki žemės paviršiaus, žemės paviršiaus (šaligatvio dangos) sutvarkymas išrovus kelmą ir pan.);

4.8. medžių ir krūmų genėjimo, medžių gyvybingumo palaikymo ir šakų smulkinimo darbai;

4.9. želdynų ir želdinių būklės stebėsenos programos įgyvendinimo priemonės, jų vykdymui reikalingų medžiagų ir įrangos pirkimas;

4.10. savivaldybės želdynų ir želdinių tvarkymo, želdynų kūrimo, želdinių veisimo programos parengimas;

4.11. želdynų ir želdinių apsaugos taisyklių rengimas;

4.12. Savivaldybės darbuotojų, atsakingų už želdynų ir želdinių apsaugą, priežiūrą ir tvarkymą, mokymas ir (ar) kvalifikacijos kėlimas;

4.13. dokumentacijos, reikalingos išvardytoms priemonėms, rengimas.

5. Priemonės, išvardytos šio Aprašo 4 punkte, finansuojamos iš:

5.1. Savivaldybės aplinkos apsaugos rėmimo specialiosios programos lėšų;

5.2. Savivaldybės biudžeto lėšų;

5.3. valstybės biudžeto lėšų;

5.4. Europos Sąjungos struktūrinių fondų lėšų;

5.5. kitų lėšų.

**III SKYRIUS**

**LĖŠŲ PLANAVIMAS IR SKYRIMAS**

6. Aprašo 4 punkte išvardytoms finansavimo priemonėms lėšas planuoja Prienų rajono savivaldybės administracijos Statybos ir ekonominės plėtros skyrius, parengdamas Savivaldybės aplinkos apsaugos rėmimo specialiosios programos priemonių planą ir jį teikdamas Savivaldybės tarybai tvirtinti.

7. Iki kiekvienų metų pabaigos seniūnijos pateikia lėšų poreikį želdynų ir želdinių apsaugai, tvarkymui, želdynų kūrimui ir naujų želdinių veisimui, kuriuo vadovaujantis numatomos lėšos Savivaldybės aplinkos apsaugos rėmimo specialiosios programos priemonių plane. Skirstant lėšas gali būti paliekamas lėšų rezervas ekstremalioms situacijoms likviduoti.

**IV SKYRIUS**

**ATSAKOMYBĖ IR KONTROLĖ**

8. Už lėšų naudojimą pagal paskirtį želdynų ir želdinių apsaugai, tvarkymui, želdinių kūrimui ir naujų želdinių veisimui yra atsakingi Savivaldybės aplinkos apsaugos rėmimo specialiosios programos priemonių plano vykdytojai.

9. Draudžiama šias lėšas naudoti kitai paskirčiai.

10. Už šio Aprašo nuostatų nesilaikymą juridiniai ir fiziniai asmenys (želdinių tvarkytojai) atsako Lietuvos Respublikos teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

11. Aprašas keičiamas, pildomas ar pripažįstamas netekusiu galios Prienų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_